
CLV 


Nu-mi cerceta obârşia, ci ţine-n seamă soiul, 

Guşti fructul nu tulpina, chiar aur de-ar părea... 

Strămoșii-mi, după nume, au învârtit ţepoiul, 

Eu mânuiesc azi pana, de mii de ori mai grea. 

Dovada cea mai pură a-nnobilării mele 

Eşti tu şi-ngăduinţa de-a te lăsa iubit 

Mai mult ca un prieten, cu patimile acele 

Cu care adori amantul de veci nedespărțit. 

Îmi cânt astfel norocul, înalt epitalamuri, 

Și, pentru închinarea la care mă supun, 

Culeg azur şi raze și roze de pe ramuri, 

Stăpânul meu alesul, cu slavă să-ncunun: 
Poporul meu de gânduri, simţire, vis, trup, dor, 
Te pun azi peste ele de-a pururi domnitor. 


(Duminică, 5 decembrie 1954) 


CLVI 


Iubirea mea e trează ca un priveghi de arme, 
Un lung ajun de luptă eroic încordat ; 
Nimic nu lâncezeşte în mine, cum nu doarme 
Țintitul arc, în sine vibrând, dar nemișcat. 
Aștept ceva, de-un farmec mai sus ca o izbândă, 
Nu bruta-ncoronare a sângelui aprins; 
Dincolo de plăcere, pândesc altă dobândă, 
Slăvită-mpreunare de genii, fără-nvins... 
Râvnesc nefăptuitul vis al desăvârșirii; 
Ca-nalta-ţi frumuseţe să nu fie-o nălucă, 
—Cu clipa-n zbor venită cu alta să se ducă— 
Voi sparge-ntârziatul decret de lut al firii: 

Ca ea să dăinuiască de-a pururi roditoare, 

Îi altoiesc, din mine, puterea gânditoare. 


(Vineri, 3 decembrie 1954) 


CLVII 


Te miri că nu scot gheara să-mi sfâșii bârfitorii? 
Unde-ai văzut tu leul vânând gândaci sau poame? 
Poetul sare lacom asupra-naltei glorii, 
Cu-mbătătoarea-i carne s-aline sacra foame. 
Și eu am alergat-o-n pustiul lumii voastre 
Și m-am bătut cu tigrii şi şerpii pentru ea. 
Am fugărit-o până-n capcane şi dezastre, 
Dar când s-o prind, în cale-mi ieşiși tu, scumpa mea! 
Tu m-ai vânat cu ochii, oțele zâmbitoare, 
Și lesnicioasă pradă-ţi cad astăzi la genunchi; 
Hai, inima sfâșie-mi, mi-o faci nemuritoare, 
Şi dulcea ta cruzime pătrunză-mă-n rărunchi: 
Căci stihurilor mele le dau alte destine, 
Cu nobilul lor sânge de-a te hrăni pe tine. 


(Sâmbătă, 4 decembrie 1954.) 


CLVIII 


Din clarul miez al vârstei râd tinereţii tale, 

Trufaşa-ţi frumuseţe în faţă o privesc 

Și ochilor tăi, aştri tulburători de cale, 

Opun intensu-mi geniu în care se topesc. 

Ma-nfăţişez cu duhul, nu te sărut pe gură, 

Plecat ca peste-o floare, te rup și te respir... 

Și nu mai ești de-acuma trupească o făptură, 

Ci un potir de unde sug viaţa și strâng mir. 

Nu-mi număr anii, seva nu stă în gingășie: 

Cu ideala forță mi-apropii ce mi-e drag, 

Înjug virtuţi şi patimi la marea poezie 

În care, fară urme de pulbere târzie, 
Te-amestec şi pe tine cu sila; pentru mag, 
Pământul n-are margini, nici cerurile prag 


(Joi, 2 decembrie 1954) 


CLIX 


A câta oară zorii mă prind fără de somn? 
Dă iarna buzna, anul îşi lapădă coroana, 
Eu în surghiun, departe... Când ai să-mi curmi prigoana, 
lar să mă chemi la tine, puternicul meu domn? 
Dar tot veghez —de-aicea— iubirea ta plăpândă, 
Ca peste o comoară-n veci hărăzită mie 
De inimi arzătoare şi toate stând la pândă. 
Fereşte mai cu seamă să pleci pe mare-albastră 
Cu oacheșa aceea făţarnică şi rece; 
Năvalnice-mi gânduri, gonind pe urma voastră, 
Vă va stârni tempeste, corabia să-nece: 
Căci te iubesc cu ură, întreg, și numai eu; 
Nu te împart cu nimeni, nici chiar cu Dumnezeu. 


(Marţi, 7 decembrie 1954) 


CLX 


La ce-mi slujesc de-acuma duh, faimă, fantezie... 
M-ai părăsit... şi toate se sting, reci scânteieri. 
Pentru rănitul vultur aripile-s poveri, 
Zbătaia lor, zadarnic adaos de-agoni. 
Și mă supun...Osânda de gura ta rostită 
E lege pentru mine de aur pur şi greu; 
Durerea de la tine mi-e încă o ispită, 
Tu, genial tutore al geniului meu. 
Și neguri lungi de veacuri las iar să mă înghită... 
Din groapa mea zbugni-va o flacără târzie; 
Atunci întreaga lume va desluşi, uimită, 
Crescând misterioasă a noastră poezie, 
Din dragostea născută în zbucium şi ardori, 
Pe-ascuns, din tainic tată, ca un copil din flori! 


(Duminică, 12 decembrie 1954) 


CLXI 


Dintre atâtea chinuri, venite-asupra-mi hoarde 
Păstrez dureri de care nu pot să mă despart; 
Tot sufletul mi-e-n ele, ca sunetul în coarde 
Ce încă vii vibrează vioara când s-a spart. 
Ca viermele mătasei țesusem nencetat 
În jurul tău un magic cocon de poezie; 
Tu, strălucitul flutur, l-ai rupt și ai zburat 
Din gingașa-nchisoare păzit cu gelozie. 
Şi astazi, mari otrăvuri cu care m-am deprins, 
Dispreţul tău, trădarea îmi sunt trebuitoare; 
Intrate-adânc în carne-mi, ţin viaţa de învins, 
Cât lipsa lor mi-ar fi și mai ucigătoare, 
Căci ele, printr-o vrajă, sunt înseși răsturnate, 
Iubirea și credinţa, pe dos şi blestemate! 


(Marţi, 14 decembrie 1954) 


CLXII 


Eu îmi clădesc sonetul în piscuri, o cetate 

Cu rimele creneluri și orice vers un zid. 

Pe tine, prinţ hermatic, ca-ntr-o eternitate, 

Smuls pur din gheara vremii, în el să te închid. 

Haină, marea lumii să-l bată furioasă, 

Cu haita ei de pizme, zavistii, hâdă ură, 

Nu vor clinti o iotă din mândra-i armătură, 

Nevolnice să-i spargă enigma glorioasă. 

De-acum nu ne mai pasă ce are să se-ntâmple... 

Punând în lanţ uitarea și ferecându-i zborul, 

Cu laurii veciei neofiliți pe tâmple, 

Vom înfrunta trecutul, ce-asmute viitorul: 
Ca-n inimă-mi ascunsă, stă slova nemuririi 
Și-o scriu cu diamantul caratelor iubirii... 


(Solstițiul de iarnă, 1954. ) 


CLXIII 


Din spulberul iubirii atât doar mai pot strânge, 
Să-mi fac un ștreang, eu singur, cu fragedele-ţi rochii. 
Mă-ndeamnă alte gânduri să iert și să-nchid ochii, 
Privighetoarea oarbă cu mult mai dulcce plânge. 
Înduplecă-te, dară, durerea mea-ntr-atât, 
Să preaslăvim fugara, şi-n loc de răzbunare 
Să stoarcem nemuririi şi artei lacrimi, cât 
Să stea podoabă lumii hidoasa ei trădare. 
Dar cine viers și suflet acum să-mi împrumute 
Dacă-mi lipsești tu, însăşi esenţă a minunii? 
Ah, inimă și coarde-mi sunt deopotrivă mute, 
Când limpede văd astăzi prăpastia minciunii: 
Căci orb eram atuncea când te aveam în faţă, 
Splendoarea-ţi, luindu-mi ochii, da cântecului viaţă! 


(25 decembrie 1954) 


CLXIV 


Perechea este țelul, porunca sacră-a firii: 

Stârniți de ea, vulturii se caută prin spații, 

Delfinele iau marea în piept, să-şi afle mirii, 

Chiar stelele în ceruri se-njugă-n constelatii... 

Ca viaţa către mândrul stejar, spre tine-ntind 

Ciorchinii-mi plini de patimi cu sevă-mbătătoare; 

În mrejele-adorării te-nfăşor, te cuprind, 

Și orice vers îţi scriu e înc-o-mbrăţişare. 

Noi doi suntem victime ale suavei legi, 

Căci dragostea nu cată la forme-ntâmplătoare: 

Dac-ai fi fost femeie, te-aş fi ales eu oare? 

De ce mă laşi acuma? Te smulgi și te dezlegi? 
Tăiat în jumătate şi-n pulberea zdrobirii, 
Cum am să port eu singur poverele iubirii? 


(Anul nou 1955) 


CLXV 


Iubita mea, ai suflet adânc întortocheat 
— Vast labirint, ascuns sub palatul frumuseţii— 
În care-un minotaur domneşte nendurat, 
Flămând de duhul slavei și carnea tinereţii... 
Mulţi îndrăzneţi pieiră în tainiţele-i sumbre, 
Feciori eroici, pradă daţi fiarei suverane... 
Acum m-alătur și eu fugarnicelor umbre, 
Cobor, dar făra teamă, -n vârtejul de capcane. 
Căci tu mi-ești Ariadna și- mi dăruieşti un fir 
Din pletele-ţi de beznă, o că lăuză vie; 
Și nu să scap din cursă îl ţin şi îl deșir, 
Ci mai afund să intru în neagra-mpărăţie; 
Dedalicul tău suflet locaş mi l-am ales 
Și jur că niciodată din el n-am să mai ies. 


(Sâmbătă, 8 ianuarie 1955) 


CLXVI 


Eu, ce trăiesc tot timpul printre semnificații, 
Şi nu mă amăgește uşor o-nfățişare, 
Pot să prefir minciuna din minunate grații, 
Zăresc ascuns pumnalul sub calda-mbrățişare, 
Te-am străvăzut prin toate a tale pavezi grele, 
Nativu-ţi bloc de aur a rezistat întreg, 
Supus regalei ape a răutăţii mele, 
Cu care mușc pe oameni, să-i cerc şi să-i aleg... 
Căci e înțelepciune a ști să fii şi rău, 
Sub încercări şi cazne dă probe tari simţirea... 
Nu mă cruța, izbeşte!... iubite-i rândul tău: 
Cu cât e mai fierbinte, lovită de-i iubirea, 
Ca fierul roș, de faur bătut cu măiestrie, 
La fel se oţeleşte şi ea se și mlădie... 


(Duminică, 9 ianuarie 1955) 


CLXVII 


Pe noi prietenia nu ne mai încăpu... 

Prea mult crescu şi grabnic năvalnica simţire 

Atunci ne strămutarăm pornirile-n iubire 

Și-o dragoste înaltă şi-adâncă începu. 

Se prefăcu deodată coliba în palat, 

Iar casnicele scule, in zâne, ca-n magie; 

Eu regăsii în mine un suflet de-mpărat, 

Purtând puternic sceptru de vis şi poezie, 

Nu-i oaste mai vitează ca cea a-nchipuirii, 

Ca duhul frumuseţii atotbiruitor; 

În fruntea lor porni-vom războiul dezrobirii 

Din lumile țărânei spre unicul meu dor; 
Să-ţi cuceresc şi ţie, în dreapta stăpânire; 
Alăturea de mine, un tron în nemurire! 


(Luni, 10 ianuarie 1955) 


CLĂVIII 


Ne bate primăvara în inimi!... Să-i deschidem: 

Lapislazulii lumii sunt toți în ochii tăi, 

Cât negurile vieţii putem să le desfidem, 

Alt soare să aprindem pe vechile ei căi... 

E mâna ta în aer? Sau prima rândunică? 

E tremur lung de pleoapă? Ori gingaș flutur viu? 

Bob roşu de măceașă mi-ntinde gura-ţi mică, 

Trunchi zvelt de măr cu roade e trupul tău mlădiu... 

Și înțeleg prin tine acum întreaga fire. 

Mă-apuc cu rânduială din asprul univers, 

Typhonul ce sfărâmă corăbii în neștire, 

Picioru-ţi scump ce calcă o biată gâză-n mers, 
Zăpezi și flori și fructe în drum ţi se aștern, 
Pe rând, supuse toate la ritmul tău etern! 


(Miercuri, 12 ianuarie 1955) 


CLXIX 


Coboară iarna... Ursa tot mai adânc se pleacă, 
Și inimile noastre se-nvăluie în nori. 
Ca pe-o tocită spadă bagi sufletul în teacă, 
Cu umbrele durerii viaţa să-ţi măsori: 
Cât au crescut de-nalte, aproape pân' la frunte! 
Încetineala vremii viclene ce-n urmă te-a-nghiţit... 
Tu ai crezut că timpul în faţă ta e-o punte, 
Și el era chiar valul ce-n urmă te-a-nghiţit... 
Mai e vreun țărm la care ai fi ieşit înot, 
Greșeala să-ţi răscumperi cu-o cât de grea dobândă? 
Ori s-a sfârşit aicea? Și doar ce-a fost e tot? 
Căci, iată, vine-ngheţul, grăbit ca o osândă! 
O, de-ai putea nu polul cu umărul să-mpingi, 
Ci-n gânduri, ca-ntr-o lampă, să sufli să le stingi! 


(Joi, 13 ianuarie 1955) 


CLXX 


Sămânţa nemuririi, iubite, e cuvântul, 
Eternul se ascunde sub coaja unei clipe, 
Ca-n oul ce păstrează un zbor înalt de-aripe, 
Pân' ce-i soseşte timpul în slăvi să-și ia avântul; 
A fost de-ajuns un nume, al tău, sol dezrobirii, 
S-au spart şi veac, și lume; ţinut prizonier 
A izbucnit din ţăndări, viu, vulturul iubirii, 
Cu ghearele-i de aur să ne răpească-n cer. 
Cine ne puse-n suflet aceste magici chei? 
Egali în frumuseţe şi-n genii de o seamă, 
Am descuiat tărâmul eternelor idei; 
Supremelor matrițe redaţi, care ne cheamă 
Din formele căderii, la pura-ntâietate, 
Să ne topim în alba, zeiască voluptate... 


(Joi, 20 ianuarie 1955) 


CLXXI 


Iubirea pentru tine-mi veni nu ca un fur, 
Ci ca un rege cărui uși largi i s-au deschis; 
Nu strecurată-n noapte din adâncimi de vis, 
Ci în lumina-naltă a marelui azur, 
Abia acum descopăr măreţele-ncăperi 
Ce stau deşarte-n mine cu obloane de-nchisoare, 
Te așteptau, să-mi umpli tu, tânărul meu soare, 
Adâncul vast cât lumea cu raze de dureri... 
Căci nu e fericire mai gravă decât chinul 
Și dulcea zvârcolire să-ţi plac, să te câștig, 
Mândria de-a-ţi fi scaun, să-ți odihneşti destinul, 
La patima mea, truda mai strâns să te-nverig, 

Și inima îmi bate în mine ca un faur, 

Zorind să-ţi împletească un lanţ de vrăji de aur. 


(Miercuri, 2 februarie 1955) 


CLXXII 


Să n-asculţi ponegrirea, nici cleveţiri mulțime 
Cu care azi ne-mproaşcă prietenii de ieri; 
Iubirea ni-i sfințită de marea-i înălțime, 
Ne urcă la lumina eterneloe dureri. 
Acolo, sus, păcatul n-ajunge nici ca gând, 
Și viţiul nu suie nici în închipuire; 
E ca un iad în ceruri unde se-ntorc, plângând, 
Râvnirile nebune ce n-au jos împlinire; 
Îngheață-mbrăţişate gigante disperări, 
Amoruri fulgerate de trgica trufie, 
Neîmpăcate arderi, spre-aiurea încordări, 
Ce-au ispitit neantul cu îndărătnicie. 
Din lumea lor purcede și dragostea-mi, iubite, 
De-aceea-i fără saţiu şi fără de limite. 


(Noaptea vineri spre sâmbătă, 5 februarie 1955) 


CLXXIII 


Te mistuie iubirea? Credeai că-i o păpușă, 
Să-ţi faci un joc cu toane, ca în copilărie, 
Când ea-ţi cerea o fire de salamandră vie, 
În tainica-i văpaie să arzi far'de cenușă, 
Ea nu stă-n trup, stăpână a cărnii și-a plăcerii, 
Înflăcăratu-i spirit, urgie, le consumă; 
Își cată-n noi duh geamăn...şi de-l îmbii cu humă, 
Rămâi o biată urnă cu zgurile durerii... 
Te ispiteşte jindul să-mbraci și fericirea 
Cum pui, pentru petreceri, o rochie de brocate? 
Dar trebuie-nfrutată cu spaimă, ca o moarte... 
Căci ea, ca să pătrundă, îți sparge-alcătuirea, 
Preface în genune lăuntrul tău, anume 
Ca să încapă acolo, cu ea, întreaga lume. 


(Sâmbătă, 19 februarie 1955) 


CLXXIV 


Îmi spui zaraf? Schimb versuri pe-o dragoste de aur? 
Pentru-ai iubirii tale ducați îţi dau sonete? 
Viclean, îţiiau aleanul și dorul amanete, 
Cu camătă închise-n avarul meu tezaur? 
De-ai şti! fiece slovă ce-ţi scriu ţi-ar fi mai scumpă 
Ca mii de nestemate din frunţile regești; 
Cutezător scafandru -n oceanele cereşti, 
Zvârl duhul meu din duhul etern sa ţi le rumpă... 
Și nu mă plâng că poate iubirea ta mă-nșală, 
Nu cat de-i mincinoasă moneda ce-mi strcori, 
Că simt ce grea și seacă îmi sună uneori, 
Și nici nu zgârii plumbul sub calpa poleială, 
Ci smulg tăriei verbul de dincolo de fire, 
Și orice vers ce-ţi dărui i-un fir de nemurire. 


(Joi, 17 februarie 1955) 


CLXXV 


Să fie dar Iubirea o mască a Durerii? 
Alt chip al ei când poate, adoarme și visează? 
De ce atunci în mine rămâne pururi trează, 
Făr' de ogoi chiar până pe perina plăcerii 
Voi doi mă chinuirăţi cu-acea perfidă artă 
Cu care inșii meșteri strâng roze cu duiumul; 
Strvite-n teascuri grele şi stoarse, le deșartă 
De tot ce au în ele adânc etern :parfumul. 
Închisă în cleştare, esenţa lor străbate 
Departe, peste veacuri... nici moartea n-o învinge, 
Și duhul rozei umple pe toți câţi va atinge... 
Așijderi eu, de-a voastre torturi neîndurate, 
Mă distilez în versuri, prin harul poeziei 
Vă-mbălsămez în pura mireasmă-a vesniciei. 


(Miercuri, 23 februarie 1955) 


CLXXVI 


Cu chipul tău pe masă, trudesc să mă inspir... 
Ca un jongleur ce scoate când flăcări, când cordele 
Aceste versuri scrise să te desfeţi cu ele 
Din inima mea arsă le-am scos să ți le-nşir 
Sânt psalmii mei de taină, o rugă necurmată, 
în ei am pus Iubirea lângă Eternitate, 
Să lupte cu vrăjmașul Destin îngemănate: 
M-au părăsit şi ele, trădând cu tine-odată. 
...Grăbită, cărunteţea mă-mbracă-n promoroacă, 
Amarnice vântoase de gânduri și nesomn, 
Smuls unul câte unul, de visuri mă dezghioacă... 
Pe râpile uitării, însingurat, mă-ntomn. 
Îndură-te, coboară şi vino de mă vezi 
Pân” nu s-aştern pe mine solemnele zăpezi. 


(Sâmbătă, 5 martie 1955) 


CLXXVII 


Mereu îmi vine în minte un cântec țărănesc... 

Îl îngânau la hanuri poznaşii cimpoieri: 

„Să nu te-mbraci în zdreanţa zvârlită de boieri, 

Cu straiul lor odată și râia-ţi dăruiesc!“ 

Iubirea ta purtată-n saloane şi la curte, 

Smulsă-n alcov de pofte cu colții lor nebuni; 

Îmi stă-ntr-un peş, îngustă, cu poalele prea scurte, 

Reci drojdii de dantele pe-amare goliciuni... 

Eu totuși am primit-o, înflăcărat s-o schimb, 

Și migălesc s-o curăţ, s-o înalţ, să-i dau largime, 

Dar vino cum te afli, în haina ta de crime: 

Ti-am pregătit o alta din străluciri de nimb; 
Vestmmânt slavit, mai trainic ca globul pământesc, 
E mantia-mi de visuri în care te-nvelesc. 


(Luni, 7 martie 1955) 


CLXXVIII 


Spun unii de-un ostrov vrăjit, pe mări departe... 
Corăbiile-n preajmă-i se năruiesc în valuri, 
Orice metal din ele se smulge, se desparte, 
Sar cuiele şi-aleargă să se înfigă-n maluri, 
Oh nu e basm... Cu mine s-a petrecut la fel: 
Tot ce-mi încheie firea şi cârma drept o ţine, 
Orgoliosul geniu, voinţa de oțel 
M-au părăsit năuce şi s-au lipit de tine, 
Da dragostea îndată le luă la toate locul, 
Cu lanţuri fermecate mă ferecă şi leagă; 
Zvârl ancora la ţărmul unde-mi aflai norocul, 
Vreau să rămân aicea viața mea întreagă. 
Și ca să nu mai vie din lume nici un rău, 
Oceanele Iubirii revărs în jurul tău... 


(Vineri, 11 martie 1955) 


CLXXIX 


Nu!gloria iubirii nu este îmbuibarea, 
Ospeţe de săruturi, orgii de-mbrăţișări, 
Ci dorul lung și taina-mpletită cu-așteptarea 
Sânt duhul ei pe-o lume de vane desfătări. 
Prin înfrânări şi chinuri asceții-ating extazul; 
Eu te ador cu-acelaşi canon ce-ntreg mă-nfrânge, 
Căci dragostea nu-i apă, să-ți umfle-n vânt talazul. 
Lași gloabele în voie;în ştreang pui purul sânge... 
Eu nu ţi-am scris, ca alţii, pe lefuri sau merinde 
Simţiri gălăgioase cu arderi măsluite; 
Sonetul meu e cuget și patimă, -mpetrite. 
Cu inima ciocneşte-l, că scapără, s-aprinde... 
În scoica mea închisă, dârz, făr” de răsuflare, 
Încet ia suferința chip de mărgăritare. 


(Joi, 17 martie 1955) 


CLXXX 


S-a străduit natura ca omul să nu-i scape; 

Iubirea îl urcase deasupra ei prea tare, 

Şi-a-nmormântat-o-n carne... Din fundul oarbei groape 

Eterna rădăcină spre ceruri dă lăstare. 

Din sumbra putrejune cu viermii laolaltă 

A mea-și umfla toţi bulbii cu patimi şi ruşine... 

Dar adiași deodată tu, primăvară-naltă, 

Și izbucni, suavă, în chip de crin, spre tine. 

La dulcea-ţi alchimie gunoiul se supune, 

Sub părul tău de soare, şi-albastrul ochi deschis 

Se prefăcu-n mireasmă spurcata stricăciune. 

Tot ce fu somn şi beznă-i acum azur și vis, 
Şi-n slujba ta stau puse-n genunchi — să nu le cruți— 
Puternicele-mi viţii întoarse în virtuţi... 


(Miercuri, 30 martie 1955) 


CLXXXI 


Oricât de drăgăstoasă ţi-e iscusita limbă, 
Știu când mă minţi, cu toate ce-mi spui şi faci pe plac, 
Neaşteptat culoarea privirilor se schimbă 
Şi ochii tăi o clipă se bâlbâie și tac. 
Cât mi-eşti de drag atuncea! Cum îţi iubesc minciuna! 
Întreg te afli-acolo, tu, cel adevărat, 
Tu, candid plin de viţii, amestecând într-una 
Păcatul ce luceşte ca aurul curat... 
Și nici o vină... Răul sub tine-i calul sprinten, 
Sfărâma stavili, inimi, să zboare unde-i ceri, 
În coastele Iubirii cruzimea-i ager pinten, 
Stau bine stropii roșii pe negrele plăceri, 
Și-ademenind lumina cu îngerii-ţi perfizi, 
În iadul tău tragi cerul şi astfel mi-l deschizi... 


(Miercuri, 13 aprilie 1955) 


CLXXXII 


Eu n-am fost niciodată ucenic; 

Dintru-nceput deplin maestru... numa 

În faţa ta mă-nchin; stăpân unic, 

Revarsă-ţi harul peste mine-acuma. 

Nu te mira că-ţi cer să nu-mi măsori, 

Să-mi dai tu singur tot; nu se desparte 

Iubirea ta de marele-i surori: 

Eterna Artă, suverana Moarte... 

Azi, fericite, ele nu mai sunt 

Fărâmiţate-n lume și răzlețe: 

Din cer, din iad, de pe întreg pământ 

S-au strâns în geniala-ţi frumuseţe. 
Când ţin la piept făptura-ţi luminată, 
Le-mbrăţișez pe câtetrele-odată... 


(23 aprilie 1955) 


CLXXXIII 


Mereu cerșim vieţii ani mulţi, așa-n neștire, 

Ne răzvrătim, ne plângem de piericiunea noastră, 

Și încă nu-nţelegem că fără de iubire 

Se veştejeşte Timpul în noi ca floarea-n glastră; 

Rupt din eternitate, el vrea tărâm asemeni 

Din care-altoiul șubred să-şi tragă sevă nouă; 

Noi îl primim cu gheaţă și-l răsădim în cremeni 

Când Dragostea-i unica vecie dată nouă. 

Ci-i van acum te mânii pe mine și m-arunci, 

Minunile iubirii n-au stavile pe lume; 

Ca Lazăr la auzul duioaselor porunci, 

Oricând și ori de unde mă vei strga pe nume, 
Chiar de-aş zăcea în groapă cu lespedea pe mine, 
Tot m-aș scula din moarte casă alerg la tine. 


(Luni, 2 mai 1955) 


CLXXXV 


Nu mai hulesc, iubite, această tristă ţară, 
Nici lumea rea şi strâmtă în care te-ai născut, 
Cum nu urăsc țărâna vulgară şi avară 
Din care pomul mândru zbucni, neîncăput... 
Ci lupt s-o scap de viermii ce rod la rădăcină, 
O-nobilez cu soiul unor fiinţe noi. 
Îţi zămislesc amante cu suflet de lumină, 
Îți plăsmuiesc soţi vrednici din ideali eroi... 
Turnate din iubire — titanice modele— 
Am stors în ele sucul a sute de vieţi, 
Trăiesc în veci. Tu însă, mult mai presus ca ele, 
Întreci aceste-nalte vortuţi şi frumuseți. 

E oastea ideală, trimisă-n sârg de mine 

Să ia Eternitatea cu-asalt şi pentru tine. 


(Luni, 30 mai 1955) 


CLXXXIV 


Tu ştii ce lung și aprig luptai ca să te capăt, 

Cu mine-ntâi, cu tine, cu pizma tuturor... 

Războiul crâncen însă urmează fără capăt; 

Să ţin rob, eu, sclavul, pe tine-nvingător, 

Nu cruţ nimic; cuvântul îți cântă osanale, 

Dar lănci de gând, catrene de versuri te pândesc, 

Duh, inimă şi minte, aprinse arsenale, 

Zi, noapte, geniale unelte-mi iscodesc; 

În dragoste nu este odihnă, numai moarte... 

O pace-nseamnă sațiu, surâsul lânced minte, 

Acel ce-ţi strânge mâna și pleacă se departe, 

Dar rana mătrezaște ca un sărut fierbinte: 
Iubirea mea-i ca steagul în lupta norocoasă, 
Cu cât mai sfâșiată, cu-atât mai glorioasă. 


(Luni, 23 mai 1955) 


CLXXXVI 


Urâi perfecțiunea de când te-am cunoscut, 

Reci limite rigide cu aer de-nchisoare; 

Viaţa-i schilodită de ea și visul moare. 

Acolo niciodată tu nu ai fi-ncăput. 

Îmi place-n tine sporul, viu, gata tot să spargă, 

Scăderi neașteptate cu-adâncul monstruos. 

Azi bunul plac, schimbarea cu unduire largă, 

Lumină-n beznă, norul ca viţiul frumos; 

Dar spiritul în tine stăpânitor vegheaza, 

Nimic nu are voie să intre nechemat; 

Râzi, inima s-aprinde îndată cu o rază; 

Un semn, și negrul clopot cleștar a îngheţat; 
Strunești ca Bacchus tigrii, şi-n lanţ cu mâdri lei, 
Pe mine, înjunghiatul la caru-ţi, lângă ei... 


(3 iunie 1955) 


CLXXXVII 


Eu nu-mi ador în tine iubirea mea răsfrântă, 

Cum, oglindit în ape, se contempla Narcis: 

În volbura de valuri ce-ntiderea-ţi frământă 

—Unde foiesc balauri— nu-i tihnă pentru vis. 

Dar uneori eşti numai azur, rodeşti sirene, 

Din spumele-ţi de patimi se zămislesc mari zei, 

Îţi scoţi toţi înecaţii la tărmuri, ca alene 

În dragoste-ţi cu toane iar să te joci cu ei. 

Atuncea plec în tine să-ţi cuceresc favoarea; 

Îţi flutur oriflame, pun purpura veșmânt, 

Ca dogii când în larguri se logodesc cu marea, 

În sufletu-ţi oceanic, nuntind, mereu m-avânt; 
De sus, din mândru-mi geniu armat în Bucentaur, 
Ţi-arunc, inel, iubirea-mi, cătușa grea de aur. 


(Vineri, 8 iulie 1955) 


CLXXXĂVIII 


Mă uit cum cade noaptea, aluzie la moarte, 

Și lumea-și cată duhul în lămpile aprinse; 

Reintră în vis viaţa, pătrunde de departe, 

Ca o mireasmă, somnul, în cărnurile stinse. 

Eu stau mereu în beznă:lumina mea-i la tine 

Și ochii mei o alta nu vor să mai privească. 

Cum iroseşti aiurea plăcerile divine? 

Nu ţi-a rămas o umbră de cuget să-ţi șoptească 

Cum dragostea-mi, mai mare ca veșnica natură, 

Ţi-a zămislit adâncul din nou, în zeci de feţe? 

M-am despoiat de taină, de-nalta-nvestitură, 

Ca să-ți îmbreac unica și goala-ți frumuseţe; 
Te-am învăţat iubirea, semeţul zbor în slavă, 
Să pier ca scorpionul de propria-mi otravă. 


(Vineri, 22 iulie 1955) 


CLXXXIX 


Nu m-au târât spre tine nici stearpa desfrânare, 
Nici viţiul făţarnic, ci patima senină; 
Când fluturul îsi arde aripa-n lumânare, 
El nu râvneşte seul, ci magica lumină. 
Mă sprijin pe-amintire-acum... și apoi pe moarte; 
Toţi ceilalți stâlpi cu lumea deodată s-au surpat, 
Iubirea putrezeşte pe undeva departe, 
Etemitatea-i încă un vis dezaripat. 
M-adun de pretutindeni, mă-nchid de-o grijă sumbră, 
Mi-e sufletul zadarnic şi cere să se culce ; 
Prin slavi amurgul trece misterios de dulce 
Şi-n umedul lui giulgiu mă-nfășură cu umbră... 
Nici stea, nici cântec: vine alt soi de noapte, grea, 
Mai limpede ca gheaţa... și rece tot ca ea. 


(Duminică, 24 iulie 1955) 


CXC 


Nu te-am putut cuprinde să fii numai al meu, 

E cum aş cere lunii să-mi ardă noaptea-n sfeşnic; 

Ţi-e locul între stele... Ci, oricât de pigmeu, 

Mi-e dragostea cer, iar tu, luminătorul veşnic 

Știu, între noi sunt două iubiri: a mea şi a ta; 

Nu ne-a-nghegat în sine o unică simţire: 

Tu firul tău oricând vrei poţi rupe sau scurta, 

Dar lanţul meu rămâne și-i fără-mpotrivire, 

Nici spaţiul, nici timpul nu izbutesc să-l roadă, 

Rugină deznădejdii îl lasă neatins? 

Ca să te urmărească, năvalnic ca pe-o pradă, 
Chiar pân” la celălalt capăt al lumii de-ai fugi. 
Înverigat de tine, cât lumea s-ar lungi. 


(Duminică, 31 iulie 1955) 


CĂCI 


Am azvârlit cu dreapta ale Ursitei zaruri 
Și mi-ai căzut, vajnic mântuitor din rău; 
Azi toate-mi vin prin tine... și între mii de haruri 
Primesc chiar zorii zilei ca pe un dar al tău. 
Alături de lumina creată-n empireu, 
Iubirea fu o nouă lumină pentru lume; 
De-atuncea fiecare-n opaiţu-i de hume 
O poate aprinde singur, el sieşi Dumnezeu. 
In inima mea arde acest lăuntric soare, 
Din haosul vieţii mi te-a dezvăluit 
Pe tine frumuseţe atotcotropitoare. 
Vast cosmos, ce-n orbita-ti m-ai prins, biet satelit; 
Şi-n juru-ţi cu alaiul de aştri mă avânt, 
Pe muzica din sfere de-a pururi să te cânt. 


(Luni, 3 august 1955) 


CXCII 


Mi-a mbătrânit iubirea şi gloria-i pe moarte, 
Că-mi ocolești surâsul și fugi de ochii mei? 
Alăturea: și parcă pământul ne desparte; 
Vorbim : şi-i flecăreală, prin gard, ca-ntre femei... 
Te măsluieşti cu-o artă prea înfiorătoare 
De nu ţi-aş şti lăuntrul şi meşteşugul tot; 
Porţi crima ca pe-o roză înfiptă-n chiotoare. 
Şi viţiile, -n tine, suavi boboci îşi scot. 
Acum cerci să te scuturi: de ele? ori de mine? 
Dar nu te vreau prieten și nici vrăjmaș sublim; 
Înapoiază-mi iadul, demonicele-ţi stele, 
Îl vom preface iarăşi în cer de ne iubim; 
Nu-mi hărăzeşte locul, nici timpul fericirea, 
Ci tu ; la piept cu tine mi-e paradis pieirea. 


(Marţi, 9 august 1955) 


CĂCIII 


Aşa cum zilnic hrana o mărunţim în gură, 
Așijderea viaţa o destrămăm în clipe... 
Iubirea de mai poate la loc s-o înfiripe, 
Cum izvorâă din sine, dumnezeiesc de pură. 
Robi traşi pe roata vremii, stăm făr' împrospătare, 
Şi viitorul nostru e plin doar de trecut... 
Nici moartea nu ne scapă... arar câte-o visare 
Ne înfierbântă fruntea, fugarnic cu-n sărut. 
Dar dragostea ne-adună trăirea spulberată, 
Trunchiatele-i silabe poem întreg s-aştern, 
Zbătăi, izbândă, fapte cenuşă cad îndată, 
Și numai inutilul din noi este etern; 
Aievi supun vecia şi străns de clipe-o leg 
Când mâna-ţi fructă albă, cu buzele culeg. 


(Marţi, 9 august 1955) 


CĂCIV 


Eu nu cred bucuria ce-mi trimiseşi, capcană, 
„Că iar ţi-e drag poetul, și-l chemi“... ci iau aminte; 
Mă-ntreb lăuntric, pipăi nemuritoarea rană: 
Fidelă, durerea niciodată nu ne minte. 
Tu nu știi ce amară e gloria târzie, 
Când nu mai un dinte, s-o mușşti în gura hâdă... 
Nevolhnic, ţi-e ruşine de cruda poezie 
Ca de-o femeie gata de râvna ta să-si râdă... 
Iubirea, cât de pură, tot cere o ispășire, 
Chiar între om și îngeri păcat e socotită; 
E drept să fiu eu singur prinos de izbăvire? 
Nu m-ai jertifit tu, însuţi, victimă osândită? 
De ce cu lănci de slove acumdin nou m-ajungi 
Şi-mi hărţuiești, iubite, Destinul, să-l străpungi? 


(Joi, 11 august 1955) 


CĂCV 


Tu mi-ai cules, iubite, pentru eternitate 
A cugetelor mele mireasmă, poezia. 
Acum trimiţi asupră-mi disprețul şi urgia, 
Dar fagurul rămâne când pier florile toate. 
Iubirea ta cu grindeni, zorită să zdrobească 
Şi-n drumu-i meteoric să treacă mai departe, 
Nu mi-a cruțat un petec de suflet... Totuşi, iar te 
Implor să cazi pe mine cu vipia-ţi cerască... 
Se sparge norul... iată, tu ești întreg lumină, 
La care zvânt durerea, urc crengi, dau flori, rodesc... 
Chiar gheaţa ta mi-e hrană: în taină o-mblânzesc, 
Ea-mi ţine duhul proaspăt și inima virgină... 
Și, umbră, în tot locul de tine-alături sunt, 
Căci umbra e ecoul luminii pe pământ. 


(Miercuri, 17 august 1955) 


CĂXCVI 


Alungă vicleșug şi nu da crez poveţii 

Să minţi iubirea, strâmbă s-o guști, ca pe-o merinde: 

Lumina voluptăţii depline îți aprinde, 

Ea pârguieşte carnea, acest fruct dulce-al viţii... 

Vrei să rămâi copila cu sâni suavi și coade? 

Dar floarea fecioriei se scutură la fel: 

Închipuirea, vierme flămând, în duh o roade 

Si-i putrzeşte sacra sămânță, fără ţel. 

Oricât ar fi făţișă, iubirea-i tot o taină: 

Ne vizitează-aicea, dar stă în altă parte; 

Sărutu-mbrăţișază îi sunt numai o haină 

Cu care se-nveşmântă în lumea de sub moarte... 
Atunci într-o văpaie și noi ne-mvăluim, 
Măcar ca licuricii să ardem cât trăim. 


(Miercuri, 17 august 1955) 


CĂCVII 


Nu-ţi cer deloc credinţă, mi-e de ajuns iubirea, 

Ca sfântul trup, în orice fărâmă ea e-întragă 

Cu-tine-odată-n braţe am strâns nemărginirea; 

Ce-mi pasă că și alţii râvnesc s-o mai culeagă! 

Urzind din haos lumea, în vasta-i rătăcire 

Stăpânul a-ncărcat-o de nebunia sa; 

Dar i-a adaos, unic leac de tămăduire, 

Iubirea, cheia bolţii cu harul de-a visa... 

Eram în aurora de aur a iubirii, 

Privirile aprinse creară ceruri noi; 

De cum veni amiaza canicula iubirii, 

Tu tot mai groase umbre de-ngheţ pui între noi; 
Dar te strămut în mine când ploapele s-aştern, 
Alcătuită-aievea din tot ce ai etern. 


(Duminică, 28 august 1955) 


CĂCVIII 


Îţi altoiseşi firea pe glorii şi trufie, 

O gingaşă mlădiţă pe-un vechi trunchi scorburos; 

Cu vine tari, flămânde, zvâgnite drept în glie, 

A mea-și urcase soiul sălbatec și vânjos... 

Pornisem din obârșii potrivnice unirii, 

Dar ne chema lumina aceluiaş văzduh; 

Cu vârfuri deopotrivăîn slăvile gândirii, 

Ne-am întâlnit acolo, în pur azur de duh! 

Sus, creştete-mpletite în artă şi visare, 

Zvârlisem orice amestec cu lumea de sub noi, 

Când din seninul aprig suit, pân' la piezare, 

Larg, fulgerul iubirii izbi în amândoi: 
De-atuncimă zbat şi suflu, văpaia să-i sporesc, 
Să ardem împreună de-același foc ceresc. 


(Luni, 29 august 1955) 


CĂXCIX 


Domniţă a grădinii cu merele de aur, 
De-acolo ţi-ai luat sânii de mândră Hesperidă? 
Şi verzii ochi atlantici, din ce pierdut tezaur? 
Şi părul tors din noapte, somptuos ca o hlamidă? 
Eu singur îţi știu taina când lung ţi-alint aleanul 
Și trupul în sărutări ţi-l prind ca-ntr-un năvod. 
Vizez că sunt Hercule şi iar despic oceanul, 
Ostrovul feciorelnic să-ți jefuisc de rod. 
N-am să fug: nu caut alte măreţe fapte, 
Poeţii rămân astăzi eroii omenirii! 
La albele-ţi picioare torc versuri zi şi noapte... 
Mi-ai cleştat pe soartă cătușele iubirii: 
Să-ţi cânt doar frumuseţea mi-e unica ispravă, 
Nemuritoare-ţi formă pe veci s-o-nalț în slavă. 


(Marţi, 30august 1955) 


CC 


Credeam că gelozia-mi va ruina iubirea, 
Cum face cămătarul cu victima plăpândă; 
Dar m-a-nşelat: nu numai că nu-i opri sporirea 
Ea însăși s-a adaos la dragoste dobândă. 
Aci-ţi scot un zâmbet mai rău ca o capcană. 
Aci-mi-ntinde-un înger aripa-mbraţișării; 
Atingerea-ţi acuma mi-e har acum prihană, 
Și iarăși curcubeul fugar al împăcarii.. 
Atâtea vii venituri şi bogății de chinuri 
Fac sufetul o pungă cu avuţii de moarte; 
Mi-e dor de sărăcie cu marile-i seninuri, 
Când adoram o umbră și încă de departe... 
Dar tu nu ţine seama, ci iartă-mă mereu: 
Așa toţi credincioşii îi fac lui Dumnezeu. 


(Miercuri, 31 august 1955) 


CCI 


Iubirea-i neclintită? Îţi schimbi numai iubiții 

Arunci alte noi vreascuri pe-același foc mereu 

Gheena ta nu arde decât pe osândiţii 

La drgoste eternă? Atunci acela-s eu. 

În albia-ţi demonie căzut fără scăpare, 

Presimt ce-i veşnicia cu fiecare chin, 

Și simţurile-mi, şase năpârci spăimântătoare, 

De tine asmuţite, mă-mbată cu venin. 

De gerul voluptăţii durerile-mi scânteie, 

Și viţiul, deodată năprasnic diamant, 

Plăcerea îmi resfiră în mii de curcubeie, 

C-un capăt în edenuri, scrâșnirea-n celălant... 
Și plâng, Adam nemernic, la sacre porţi de rai, 
Din iadurele-ţi nalte afară când mă dai... 


(Vineri, 9 seotembrie 1955) 


CCII 


Iubirea mea se-ntinde în timp, a ta în spaţiu; 

Tu patima-ţi împrăștii pe-un câmp fără hotare: 

Amici, cai, paji, canalii, femei, câini, prinți... n-ai saţiu! 

În dragostea mea, veacul abia-i o sărutare. 

Te-mbrăţișez, și-o oră nu-mi descleştează braţul; 

C-un vers ţi-aşez icoana în piscuri de milenii; 

Vânez eternitatea să ţi-o-mpletesc în lanţul 

Cununii pentru fruntea răspântie de genii... 

N-ajunge o viață? A mea prin tine creşte; 

Mi-e-o viaţă clipa în care mă priveşti, 

Belşug de nemurire surâsu-ţi dăruiește, 

Iubirea-mi leonină numai cu ea hrăneşte: 
Durere, soartă, moarte sunt partea celorlalți 
Deasupra lor, prin mine, transcezi și te înalți. 


(Luni, 12 septembrie 1955) 


CCIII 


Ne-nvăluie misterul unei iubiri de zei 

Ce și-au ales sălașul în lumea trecătoare; 

Ciclopeene ziduri de dragoste-nfipsei 

În carnea ta uitucă şi alunecătoare... 

S-a năruit iubirea, de lut la temelie; 

Nici patimile —stâlpii— n-au mai rămas... Stăm sterpi... 

Ne oclesc cu grijă amici, vrăjmaşi: se ştie, 

Ruinele de temple-s cuibare mari de şerpi. 

Ei șuieră din găuri? E inima mea prinsă 

— Stafie-a nemuririi când tainici zei eram— 

Ea s-a păstrat acolo, chiar sub moloz, nestinsă, 

Un ciob, dar arde-ncolţul unde te adoram... 
Tu te-ai întors în slava vârtejului lumesc: 
Păcatul fericiriir eu singur ișpășec. 


(Marţi, 13 septembrie 1955) 


CCIV 


Mi-a trebuit întreaga văpaie-a poeziei 

Cărbunele iubirii să schimb în diamant; 

Dar străluceşti de-acuma pe fruntea veşniciei, 

Răscumpărat de-a pururi obştescului neant... 

Puterea mea e jarul închis, ca-n nestemată, 

Ce arde dur și rece-n lăuntricul său joc: 

De la crearea lumii, cu aştrii toți deodată, 

Nu se mai stinge-n mine originarul foc. 

E cât un bob, dar ţine virtuțile esenței; 

E dimant, ce roade oţel și munţi de stei... 

Cu el îți tai fereastra-n pereţii existenţei, 

Să intre nemurirea cu tot văzduhul ei. 
Și-ntr-un vârtej de versuri arzând diamantine 
Seduc eternitatea, iubite pentru tine. 


(Sâmbătă, 17 septembrie 1955) 


CCV 


Știu şi-o voiesc; aceasta mi-e ultima viaţă... 
Nu mai renasc de-acuma, căci, iată, te-am găsit. 
Deschizi eternitatea: în pacea ei măreaţă 
Se-ncheie rătăcirea-mi c-un glorios sfârşit... 
Sunt mai bătrân ca moartea; născut mai înainte 
Ca stricătoarea-i umbră să fi intrat în lume. 
Am supt nemuritorul sân al iubirii sfinte, 
În rând cu Archetipii fără de veac, nici nume... 
Dă-mi mâna, nu-i nevoie de aripi... O-mbrăţișare: 
Misterioasa carne se face duh în noi; 
De dincolo de ceruri se-ntinde-o aşteptare, 
Perechea cea pierdută să vie înapoi... 
Ce aștri, sus, acolo, cad jertfă împlinirii, 
Junghiaţi pentru ospăţul de foc al regăsirii? 


(Duminică, 18 septembrie 1955) 


CCVI 


Te-ncununam cu gânduri de slavă și mister, 
Ca într-o liturghie slujită-mpătimirii, 
Cerşeam extaz cu aripi de flăcări în eter, 
S-ajungem ipostaza de spaime a iubirii... 
Dar mi-ai părut prea fraged, prea gingaş la-nceput, 
Tumultuosu-mi geniu întreg să ți se-nchine: 
Ca-n dragostea-ţi îngustă să-ncap, să mă strămut, 
Tot ce fu greu și mare am azvârlit din mine. 
Am îngheţat acolo sub bolta idolatră, 
Genunchi plecaţi și frunte pe lespezi mi-am tocit... 
N-a scăpărat o zare în golul tău de piatră. 
De ce m-arunci acuma când însă n-am murit? 

Din ocnele iubirii, îmbătrânit, steril, 

Mă-ntorc cu greu la mine, ca dintr-un crunt exil. 


(Sâmbătă, 9 octombrie 1955) 


CCVII 


Că m-ai trădat tot timpul nu-ţi socotesc o vină. 
Păcatul e că astfel pe tine te trădezi; 
Eşti proriul tău Iuda; împins de negre piezi, 
Îţi vinzi unor Caiafe înalta ta lumină... 
Mai tragic ca un țipăt din mine a ţâşnit, 
Sfâşietor, sonetul ce ţi-am trimis aseară. 
Ocări, blesteme, imnuri, acolo s-au ciocnit, 
În iureş, îngeri, demoni val mă cutreierară. 
Ca lebăda ce moare şi cântul își ţipă, 
În spasmul destrămării ţi-am scris, înăbușit 
De-un gâlgâit de suflet agonic, pe sfârşit... 
Și mâna cu condeiul căzu ca o aripă. 
Culcai pe masă tâmpla și, așteptând pieirea, 
Crezui că este moartea... era, vai, tot iubirea! 


CCVIII 


Să nu crezi că iubirea e numai vicleşuguri, 
Dulci mreje de carne, undiţi de zâmbet și privire. 
În fructul tainic, încă nebănuit în muguri, 
S-amestecă tot cerul, setos de zămislire. 
N-ai teamă, nu ne este iubirea eretică: 
Călcăm noi doi vreo lege a inimii-n picioare? 
Dar dragostea în lume e-atâta de pitică, 
Încât ce nu-i încape în calapod o doare... 
Stăm adumbriţi de-o taină prielnică durerii, 
Cumplită frumuseţe de chinuri ne perindă. 
Rămâi cu mine pururi în târgul de mizerii, 
Îţi sunt o credincioasă şi magică oglindă; 
Te arăt mereu dârz, tânăr, frumos și îțelept, 
Și de te strâmbă lumea, te vezi în mine drept. 


(Duminică, 20 noiembrie 1955) 


CCIX 


Eu nu-ţi cer fericire, această toropeală 


De sobă oarbă-ncinsă c-un vreasc făr' de lumină... 


Iubirii tale —sacră cruzime genială— 

De nu-mi dai izbăvirea, cer arderea deplină. 

Nu-mi mai ajunge viaţa cu ani hotărnicită 

Și valul ei de veacuri rozând adânc din noi 

În dragostea eternă ea trebuie sorbită 

Cu tot ce are-n funduri — și perle, și noroi. 

Atunci ieşi-vom slobozi pe veşnice meleaguri, 

Lăsând în clisa lumii doar uriașe urme, 

Pentru sărmanii oameni nedepășite praguri, 

În care fără pace după comori să scurme: 
Către această slavă mă pregăteşti tu oare 
Cu-atâtea lungi și aprigi dureri mântuitoare? 


(Miercuri, 18 ianuarie 1956 ) 


CCX 


Mă-mbii doar cu o cupă de dragoste?Eu cer 

Să urc iubirea toată, cum urci o înălțime: 

Sub orice pas să-i crească o nouă adâncime 

Și-ntinderea-i cât lumea s-o-ncercuim cu cer. 

Îţi dau împărăţia cea făr'de vătămare 

În care oști şi arme sunt pururi de prisos... 

Când aur, slavă, rugă cad, nu mai au folos, 

Eu te răscumpăr morţii cu cântec și visare! 

Nu'Stelele și sorii n-au nici o-ntâietate, 

Sunt fructele luminii ce-a-nsămânţat pustia... 

Din ale noastre râvne-și ia hrană veşnicia: 

Noi cu o-mbrăţișare rodim eternitate... 
Înalță-ţi suflul, duhul. ..şi dă-mi acel sărut 
Care-a-nceput pe gura celui făr'de-nceput. 


(Sâmbătă, 11 februarie 1956) 


CCĂI 


Nu mai cunoşti această licoare cristalină? 

E dragostea: strivită în teascul greu de chin, 

Dintr-un sonet într-altul, am tras-o, ca pe-un vin, 

Și vers cu vers, de-a lungul, am limpezit-o, lină. 

Ca ochiul unui înger îi este-acum candoarea: 

Tumult și spumă, drojdii în drum a lepădat; 

Din cruda fermentare atât a mai păstrat, 

Îmbătătorul spirit, tăria şi ardoarea. 

De oriunde ţâșneşte, o rază stă viaţă: 

La piept strângând cu milă amarul nostru ieri. 

În tainica-i lucrare iubirea ne învață 

Că e și-o fericire urzită din dureri: 
Potrivnicele-arome zâmbind, în ea le-mbină... 
Pocalul sus... şi-nchină: îţi torn în bei lumină. 


(Sâmbătă, 11 februarie 1956) 


CCĂII 


Iar îţi citesc răvașul, nu îndeajuns de lung; 

Vai, tu strecori minciuna și în cuminecătură... 

Venin îmi este dorul, că uneori ajung 

Să nu mai ştiu iubirea deosebi de ură... 

Crezi tu că poţi cu vorbe să-nșeli eternitatea 

Și dragostea s-o saturi cu pleava ta măruntă? 

Ca o fecioară vorba își dă virginitatea 

Doar mirelui, poetul, și scrisul e o nuntă... 

Îmi fac din orice cuget o patimă adâncă, 

Şi-n spaţiul durerii te caut nempăcat. 

Întoarce-te din valuri, sunt țărmul tău de stâncă, 

Chiar de-ai făcut periplul întregului păcat. 
Vom arde tot trecutul cu spaime şi rușine 
Pe rugul bucuriei ce-ai să aprinzi în mine. 


(Duminică, 16 februarie 1956) 


CCĂIII 


Vrei să smulgi din mine? Smulgându-mi ochii poate... 
Si nici atunci... De-a pururi stai dincolo de ei, 
În tot ce este-n mine duh de eternitate, 
În însăşi nemurirea în care-am să mă-nchei. 
Ce-mi pasă că iubirea, ca luna, are faze, 
Când creşte și când scade până la-ntunecime; 
Oceanul meu de patimi, robit de-a tale raze, 
Tălăzuind, lunatic, se umflă spre-nălțime: 
Ce mândră limpezime-n zenitul suferinţii! 
Deodată-n mii de valuri mă sparg să te răsfrâng... 
Ne-atragem unul pe altul cu forța năzuinții, 
Dar cumpăna ei fixă — pământ şi cer — n-o-nfrâng. 
Și totuşi, aspra-i lege poetul va-nfrunta: 
În orice vers se scaldă, de sus, splendoarea ta. 


(13 aprilie 1956) 


CCĂIV 


De ce numai pe tine însuţi te iubeşti? 
E lege frumuseţea să o adori oriunde. 
Oglinzi şi ochi întreabă, şi toate vor rășpunde 
Că domn al frumuseţii, pur archetip, tu eşti. 
Cum, geamănă, te-mbibă lăuntrica splendoare 
— Eter arzând de taine, de gânduri și simţiri— 
Tu, -naltă ipostază a cărnii trecătoare, 
Ai luat în lume locul pirdutei nemuriri... 
Nu-i crimă pe picioru-ţi ne calcă, viermi în drum, 
Nici viţiul că-ţi storci hrana din sufletele noastre; 
Căzându-ţi jertfe, — ajungem la ceruri, măcar fum, 
Și, mistuiţi de tine, urca-vom poate-n astre! 
Lăsându-ne tulpina osândelor întregi, 
Tu-n treacăt, numai floarea păcatului culegi. 


(Joi, 3 mai 1956) 


CCXV 


Tu îţi vânezi iubiții tot ca pe cerbi, din goană, 
În zvonul de petreceri, cu spăngi de poftă-n mâini, 
Doar să le smulgi din creştet, trofeu, mândră coroană... 
Ce-a mai rămas laşi apoi pentru valeţi şi câini. 
Dar nu-i nimic, iubeşte, în orice chip, n-ai frică: 
Cereasca moștenire, păcatul radios, 
Din carne sau din suflet asupra ta ridică 
În van un pumn de fulger... nu cade mânios; 
În spaimă să nu-i fie tocmirea lui zmintită 
De vreun sărut, de-o taină, din șartul ei etern 
— Oricât de blestemată ş-oricât de osândită— 
Iubirea-n veci nu este primită de Infern. 
În loc de iadul paşnic, ferit de-a ei dezastre, 
Ea arde în gheena din inimile noastre. 


(Marţi, 15 mai 1956) 


CCĂVI 


Tu ai numai ureche de-ţi trbuie cuvinte? 

Alt soi de graiuri nu simţi? Cu inima n-auzi? 

Vai celor ce au sfetnic doar creierul cuminte 

Și pentru taina lumii doar ochii călăuzi! 

Eu schimb, încurc stihia: poet şi argonaut, 

Cer părului tău aur şi pântecului vis, 

Lumina feţei tale cu buzele o caut, 

Şi-n strânsu-mbrăţișării m-afund ca-ntr-un abis. 

Nu-mi cârmuiesc eroii corabia iubirii, 

Ci tu mi-o porţi, zeiță de gheaţă şi furtuni, 

Din tremurul nădejdii în spaimele pieirii, 

La nici un țărm, prin tulburi talazuri de minuni. 
Și rătăcesc în tine, cu versuri sfâșiate, 
Sub sumbra fericire de stele cu păcate. 


(Duminică, 15 iulie 1956) 


CCĂVII 


Iubirea este geniu: cum poţi s-o pui în frâu, 

Să-ţi poarte faetonul în trap, la preumblare? 

Că mă sfâșie leul, nu-i crimă, nici desfrâu, 

Şi gloria-i un monstru la fel, cu colţi şi gheare. 

Să te gâștig, bat cerul şi iadul, nemurirea, 

Rup aripile vremii şi — demiurg rapsod— 

Sub tine-mi pun cerbirea, chiar de mi-ai fi pieirea, 

Dar inima ta mândră ce dulce eşafod! 

Cu-naltele abateri, semeaţă erezie, 

Croim albastre zboruri peste-un noroi bătrân 

Și ni-e datoare viaţa că-i dăm o poezie 

De care o s-asculte, cândva, ca de-un stăpân: 
Noi doi lăsa-vom lumii un duh ce nu se schimbă, 
Căci noi şi veşnicia vorbim aceaşi limbă. 


(Duminică, 22 iulie 1956) 


CCĂVIII 


Îţi scriu sonete... râvnă pitică și deșartă, 
Când tu ești întruparea celui mai pur sonet! 
Nu te-a făcut natura; ci, în suprema-i artă, 
Chiar Cel Etern te scrie cu mâna de poet. 
Ce-adânc rimează-ţi ochii cu cerul vast de vară, 
Și buzele sunt rima suavei aurori, 
Iar duhul, panoplie de foc, fără povară, 
Stă-n carnea cu lumina aşijderea surori... 
Cum se mlădie versul grumazului, răsare 
Un istm de frumuseţe, să lege-n armonii 
Nemoritoare strofă a pieptului, din care 
les braţe-ngemănate ca două melodii: 
Și-un orizont de slavă în tine-nchizi şi ei 
Cu glorioase coapse sonetul când închei. 


(Duminică, 19 august 1956) 


CCĂIX 


Cum dragostea de tine mă vrea de veci sonor, 

Melodios din creştet și până-ntălpi, mă ţine 

Mereu între fiole şi alambicuri pline, 

Cu sucuri de cuvinte, miresme tari de dor, 

Plecat peste esnţe, cu tanice șoptiri, 

Să migălesc cerescul venin în lacrimi acre, 

Şi-n cumpăna de aur a sunetelor sacre 

Să aflu elixirul râvnitei nemuriri... 

Fierb muzici mari de sfere în magicele scule, 

Se rânduieşte-n zodii tot clocotul de hău... 

Şi e aproape gata... Dar albelor formule 

Le mai lipsesc silabe: rostesc numele tău: 
Închis, fără de moarte, doar într-un singur vers, 
M-a sărutat pe gură întregul Univers. 


(Duminică, 30 septembrie 1956) 


CCXX 


Am scris iubire?lartă...citeşte: adorare... 

Sus pân' la tine, unde râvnește al meu dor, 

Cuvântul e omidă când eu îl vreau condor, 

Să spintec vremi, spaţii cu geniul în gheare... 

Stă necurmat în poartă-ţi, cu ochiul la ospeţe, 

Și-ţi cere milă Timpul, hainul cerșetor; 

În scârnava lui mână, tot mai nepăsător; 

Tu zilnic zvârli fărâme din marea frumuseţe... 

Nu-s rege, nu am aur să-mprăștii, nici onoruri; 

Atât: eternitatea mi-e singura unealtă 

Să nemuresc în spirit icoana ta înaltă, 

Sub ea să-ngheţe vecii cu cârdul lor de zboruri, 
Să-nmărmurească lumea de o iubire, care... 
„..Lar scriu iubire! Iartă... citeşte: disperare! 


(Miercuri, 5 decembrie 1956) 


CCXXI 


Cătând să te-nnegrească, o clică bârfitoare 
Ți-aruncă-n spate viţii şi crime neiertate, 
Aşijderi celor care, ca să se uite-n soare, 
Pe ochii lor nevrednici ți cioburi afumate; 
Ţi-e drag să-ţi zvârli lumina prin uliți și taverne; 
Unde s-aţin pizmaşii la splendida-ţi risipă? 
Dar tu eşti din acele înfăptuiri eterne 
Ce iadul se smulge cu-o batere de-aripă, 
Domesticeşti veninul, pui patimile-n fiare, 
Struneșşti în voie răul supus puterii tale, 
Și-nlănţuite-n cuşca din colţul tău cu fiare, 
Te joci cu cele șapte păcate capitale. 
Din zestrea grea de haruri nimic nu ţi se fură, 
Te-mbracă frumuseţea în sacra ei armură. 


(Vineri, 7 decembrie 1956) 


CCXXII 


Iubirea ta, ştiu bine, e numai o minciună, 
Mă-ndeamnă răzvrătirea să fug, să mă dezbăr... 
Dar inima, sărmana, îmi dă-n genunchi, să-mi spună 
Că dragostea ta este un tainic adevăr... 
Ea zice că-ţi cunoaște orgolioasa fire, 
Tu crezi că numai cei slabi ar fi iubit curat, 
Și-atunci te ascunzi de tine sub altă amăgire; 
Ca să-ți înșli minciuna, nu minţi adevărat, 
Ci, înţeleși, cu schimbul suveicile iubirii 
Trec între voi pe fire chiar înadins sucite, 
Ca, neştiuţi, să ţeseţi zăbranic fericirii: 
Pe faţă reci contururi, pe dos flori strălucite... 
Vai, inimă nătângă, nu vrei să bagi de seamă 
Că mânile perfide nu tes, ci-n joc destramă 
Tot ce urzeșşti zi, noapte din propria ta scamă! 


(Duminică, 9 decembrie 1956) 


CCXXIII 


Acum pricep, noblețea i-o dulce putrejune: 

Cu-atât mai nobil fructul cu cât mai viermănos, 

Și rasa-i mucegaiul ajuns până la os, 

Ca în moşmoana coaptă gustoasa stricăciune... 

Clocelii blazonate tu ai scăpat aievea; 

Magiile iubirii te-au strămutat la noi, 

În largile risipe unde, schimbat în seve, 

Trecutul nu s-adună asupră-ne, gunoi... 

Pe-ai tăi de mult i-nghite o ceață somnoroasă; 

Strigoi ai vechii slave, ei în ruini s-au strâns... 

Aici, la mine, bate furtuna generoasă 

Cu fulgere de patimi, salubre ploi de plâns... 
Jilavi bureţi de umră sub tine zac ceilalți; 
Tu gloris ca cedrii Libanuluii te-nalți. 


(Decembrie 1956) 


CCXXIV 


Tot timpul disperarea mie mi-a fost lumină... 
Aprinsă-n absolutul de veghe-n fundul meu, 
Stă nemișcată, centrul de linişte deplină... 
Jos, uraganul lumii se pierde-n gol mereu. 
Mă face-atotputernic această arătare 
Cu-naltă bărbăţie îndur disprețul tău; 
Nu e dumnezeirea suprema disperare, 
C-un univers potrivnic rotind în jurul său? 
Mă scol din morţii zilei în fiecare seară 
Când urc până-n mansardă cum aș sui în cer... 
Cetatea, tu, vă zbateţi în furia de-afară; 
Eu, dezbrăcat de mine, universal disper, 
Chem şi aștept lumina, adâncu-mi se-mfioară; 
Ce-ar fi, zbugnind, să intri tu, ca odinioară? 


(Decembrie 1956) 


CCXXV 


Vei şti şi tu că plânsul adesea e o rouă 

Ce cade milostivă pe sufletul uscat: 

Ea, adunând tot cerul într-o bobiţă nouă, 

Ţi-adapă rădăcina c-un ţel de mult iutat. 

O lacrimă curată e geniul iubirii: 

Pe doborâţi ridică din iaduri izbăviți... 

Doar una să-ţi lucescă în zările privirii, 

Şi vezi, ca Saul, lumea cu ochii dessolziţi. 

Ni se făgăduiește sus, dincolo de moarte, 

Un loc unde nu-s lacrimi, suspinele lipsesc; 

Ce-am să mă fac axolo dacă ne va desparte, 

Fără de-această mană cu care mă hrănesc? 
De nu vei fi cu mine, suflarea-mi să te strângă, 
Învăţ eternitatea cu hohote să plângă. 


(Decembrie 1956) 


CCXXVI 


E drept că nu-ţi adaug nimmic; ba, dimpotrivă, 

Îţi fur mereu din raze, în chip nengăduit 

Să-mi încălzesc o muză rămasă costelivă, 

Ce nu și-a pus pe frunte un nimb făgăduit... 

Dar nu-s nici un ușarnic deprins cu huiduială, 

Să-ţi vând poemul şi-apoi un geniu să mă crez; 

Delirul meu e-n casă; în lume-s cu sfială, 

Cu versurile mele întâi mă flagelez. 

Dar cum? Valeţi ignobili au har să te dezbrace? 

S-atingă așternutul cu laba lor de rând? 

Când eu te-mbrac cu cerul, închipuind mijloace 

Să te feresc de-a pururi de orice ochi și gând!... 
De ce nu pot fi Zeus, stăpân pe slăvi? Acolo 
Te-aş lua, eternității să fii un nou Apollo! 


(Luni, 10 decembrie 1956) 


CCXXVII 


Ce nu-ţi scornesc duşmanii cu negre guri fiecare! 
Când stau lingușitorii în jurul tău ca roiul, 
Ai fi descântătorul șiret din Harlem, care 
Momea doar şobolanii cei proști, sunând cimpoiul. 
Zic alţii: unde intri, cobori cu tine Olimpul; 
La curte, prin taverne, în port cu mateloții, 
Faci spaţiul de aur, faci primăvară timpul, 
În zei schimbi bădăranii, eroi se simt iloții... 
Potrivnicele gaşce te sfâșie în două, 
De-o parte, ura oarbă, de alta adulare... 
Poveşti, satire, imnuri duium asupra-ţi plouă... 
Tu nu vezi înaintea cui zvârli mărgăritare? 
C-un bici pe toți alungă-i, fără deosebire... 
...Întoarce-te la mine: eu singur sunt iubire! 


(Joi, 13 decembvrie 1956) 


CCXXVIII 


Nimica nu atinge iubirea mea curată. 

Mânii, trădări, zavistii, ce-n zâmbete s-ascund, 

Ca umbrele pe-o undă nu lasă nici o pată... 

Nu tulburi apa dacă nu e noroi la fund. 

Doar pura-ți frumusețe în mine se-nfiripă, 

Ca-ntr-un cleștar răsfrântă de mii și mii de ori... 

Mi-e de-ajuns în treacăt să te privesc o clipă 

Și-ntors din nou în beznă, mă umplu de splendori... 

Din ritmul ei vremelnic deodată dezrobită, 

Iluminatei inimi alt orizont se naște, 

Cu alte constelații de dragoste... Orbită. 

Dă înapoi durerea și nu mă mai cunoaște... 
Atunci, în creatorul vârtej al poeziei 
Răpindu-te în mine, luăm pasul veşniciei 


(Duminică, 30 decemrie 1956) 


CCXIX 


Nu-ţi spun nici adio: cum n-ai mai exista... 
Rămâi doar coaja celei pe care o iau cu mine... 
Ti-am supt adânc esenţa și te-am golit de tine... 
Plec numai cu splendoarea și frumuseţea ta; 
Las ochii, falși luceferi, şi iau privirea dragă, 
Las buze reci de idol şi iau sărutul lor, 
Uit sânii, duc căldura şi forma lor întreagă, 
Fur neagra avalanşa de păr când se dezleagă, 
Din trup îmbrăţișarea de vrej ameţitor... 
Zvârl inima stricată, ce-ţi şchioapătă alene, 
Cu scopuri nepătrunse ţesute-n lingușiri 
— Când prefăcute lacrimi, când râsete viclene — 
Capcană-n chip de suflet ascunsă-n amăgiri... 
Cu tot ce-am strâns din tine curat, ca Prometeu, 
Am să te alcătui altfel, dar suflet îţi dau eu. 


(Luni, 31 decembrie 1956) 


CCXXX 


Mă mir că sunt de-atuncea tot pur, ca o oglindă 

În care nu rămâne nimic din ce-a trecut, 

C-am șters chip umeri, braţe întinse să mă prindă, 

Și negrii ei luceferi de dincolo de lut... 

Se zămisleau din îngeri? din spuma nălucirii? 

Genunchi de Magdalenă,. odihnitori de Christ... 

Ca să mă smulg din iadul de flăcări al iubirii, 

M-a poleit durerea cu aerul ei trist... 

Dar straniul meu aur nu uită dulcea oră 

Când ea trăgând în lături noptateca perdea, 

Zvârlea doar o maramă pe goala-i auroră 

Şi-n așternut ca lampa lui Aladin dormea... 
Plecat pe ea, ca-n basme, la dulcile-mi șoptiri, 
Ea-mi deschidea comoara întregii fericiri... 


CCXXXI 


Mai leagănă tristetea doar pieptul ca o boare 
Cu fluxuri şi refluxuri aproape aţipite... 
Amurgul voluptăţii vărsase sumbra-i mare, 
Suave mădulare dormeau în el, topite... 
Și alb şi magic, palid se afunda obrazul 
Din castaniul moale cu ţărmuri ondulate... 
Plutea pe apa tâmplei un nor de vis... În iazul 
De somn ieşeau profiluri de ceruri înecate... 
Și nu ştiai de-i suflet, ori luna, sau un pește 
Ce se juca sub unda cu pieliţe senine... 
...Când un oftat, din gura scrâșnită ca un cleşte; 
Spărgea cleștarul vrăjii urzită peste tine! 
Din carnea somnoroasă, din liniștea fierbinte, 
Tu izbucneai, amantă mai dârză ca-nainte. 


CCXXXII 


Tu nu ești în iubire decât un trântor, care, 
Trândav, te îmbuibi cu miere de-a gata adunată; 
Tu nu ştii chin, durere, caliciile amare 
De unde-ţi sug, cu cazne, licoarea desfătată. 
Tu zbori atât : doar clipa cât ţine-n slăvi o nuntă 
Spre cer te-mpinge sexul, nu marele azur... 
Ca iar să cazi in tină și aripa ta ciuntă 
S-o năclăiască iarăşi al poftelor huzur; 
Din dragostea curată tu faci vinovăţie, 
Îmbrăţişarea dragă o schimbi intr-un păcat, 
Din glorioase viţii şi-naltă scârnăvie 
Îţi împlineşti cunună pe capul neplecat— 
Nimb de amăgitoare, impură poezie... 
Și ideală floare a iadului suprem, 
Cumplita-ţi frumuseţe o porţi ca pe-un blestem. 


(Miercuri, 15 mai 1957) 


CCXXĂXIII 


Ne îmbinăm cu-atâtea deosebiri... şi știm pe 
Ce formă ideală ne împlinim unirea; 
Noi unei flori unite luăm chipul şi întocmirea, 
Fireasca împerechere, tu, trandafir, cu ghimpe, 
Stau dedesubt; frunzarul curtenilor mi-e haină, 
Și slava ta suavă adânc de jos privesc... 
Dar cel dintâi cu harul miresmelor primesc, 
Prieten morganatic, în ascuţiş c-o taină: 
Sunt îngerul cu gheare demonice, anume 
Să sfâşii mâna-ntinsă, ori botul ce te cată... 
Știu, geniul e țţepul urât de-ntreaga lume, 
Dar cine te culege mă ia cu tine odată... 
lar când ai să te scuturi, tind spinii cu-ndrazneală. 
În ei să-ți prind de-a pururi petală cu petală. 


(Duminică, 21 iulie 1957) 


CCXXXIV 


Nu trâmbiţele slavei şi-a dragostei cimbale, 
Ci vuietele mării în scoică de sonet, 
Taifunul unei inimi în vers prins ca-n zăbale, 
Cu inima plecată pe el s-asculți încet... 
De-aș revărsa pe tine iubirea ca noianul, 
Nu poate cât o rimă în care m-am răsfrânt... 
Când eşti poet, o perlă-ţi destăinuie oceanul 
Și spaimele iubirii s-aţin într-un cuvânt. 
Ti-am făurit o-naltă şi grea demiurgie, 
Un univers de patimi adânc pus sub zăvor: 
Aicea orice vorbă închide o urgie 
Și fiece silabă e un ciclon de dor... 
Deşi sunt descântate şi dorm ca-ntr-o poveste, 
Citindu-le, tu nu simţi duh aprig de tâmpeşte 


(Luni, 23 iuie 1957) 


CCXXXV 


Mă lupt să scap iubirea de pătimaşul trup. 

Să n-o mai sorb cu ochii, să n-o mai muşc cu gura. 

Din laţu-mpreunării sălbatice s-o rup. 

S-o curăţesc de carne, ca de pe aur zgura; 

Să te ador în suflet; doar duhul să-ți aleg— 

O veşnică-mbinare a două raze line... 

Dar cum te-arăţi, mă-ntunec... și sufletul întreg 

Se face ochi, piept, braţe...zbucnite către tine, 

Pâlpâitor de pofte, iar dinainte-ţi cad; 

Din nou vremelnicia își cască-n mine abisul. 

Rostogolit pe dâre de flăcări, ca-ntr-un iad, 

Mă-ntorc, cântând în carne... Mă doare numai visul 
Că mai presus de fire, putând să o răstoarne, 
Iubirea e sămânţa eternităţii-n carne 


(Marţi, 3 septembrie 1957) 


CCXXXVI 


De mult eu simt în tine o rece desărtare: 
Din mâna mea-ți tragi mâna, privirile-ti pierdute 
Îmi spun, mai înainte să-mi zică gura: „du-te“... 
Şi te golești de mine ca pentru o plecare... 
E toamnă? Şi cocorii-ţi deşteaptă nostalgia? 
Pribegile corăbii te-ademenesc în zări? 
Dar n-ascultă de şoapta feericei pierzări! 
Pentru mirajul orei nu lepăda vecia! 
Când Nordul se răstoarnă crunt peste noi și vine 
Noianul de omături pe inimi să-și deşarte, 
Nu mai râvni spre calde și-albastre ţări departe... 
Rămâi făra de teamă aicea, lângă mine. 
În veci mai credincioasă ca soarele de sus 
Iubirea mea nu are nici iarnă, nici apus. 


(Miercuri, 18 septembrie 1957) 


CCXXXVII 


Eu nu dau niciodată cu suliman iubirii 
Și, dintre dresuri, versul e singurul ei fard, 
Dulci unduiri în trupul prea aspru al vorbirii... 
Şi-i rumenă la față pentru că întreg eu ard. 
Nu-i ţes nici mândru vâlnic — izvod cu chip de floare— 
Nici straie de imagini cu care s-o îmbrac: 
În pura-i goliciune — unica ei splendoare— 
Mii de-mbătări stau strânse ca dintr-un lan de mac. 
În toată-a ei făptură nu e nici o greşeală: 
Sub măsurate graţii, adâncul voluptăţii... 
De-aceea nu se teme să ţi se-arate goală, 
Asemenea zeiţei ieşită ideală 

Din spasmele cu spumă ale eternității: 

Ca altădată Paris, încununat de laur, 

Iubirii mele-ntinde-i râvnitul măr de aur... 


(Marţi, 14 ianuarie 1958) 


CCXXXVIII 


Cu nobila virtute nu ne culcăm... fugi: 
Cum poţi să strângi în braţe un stâlp de diamante? 
Ca pe-o soţie-n lume o scoatem şi-o cinstim 
— În taină cu nădejdea cândva s-o moştenim— 
Ci-n pat urcăm păcatul, amanți mlădii şi-amante, 
Transfiguraţi de-un fulger de viţiii, dăm lumină, 
Și dintr-o curtezană croim ușor o sfântă: 
Iubirea-i scurta noapte în care totul cântă. 
Dar demonul e-alături și în surdină— 
Mocirla cărnii noastre răsfânge cer și stele, 
Plecaţi să le culegem, în ea ne scufundăm. 
Împerechaţi pornirăm s-ajungem pân! la ele, 
Şi-n loc să fim scafandri pentru nomoluri grele, 
Ne-am prins aripi... lubite, dă-mi gura... ne-necăm! 
Necontenit viaţa are nevoie-n noi 
De negre-ngrășăminte, ca planta, de gunoi. 


(Sâmbătă, 15 martie 1958) 


CCXXXIX 


Bem pân' la fund paharul... În drojdia iubirii 

S-ascunde-o şi mai tare, subtilă îmbătare, 

Fără de aburi, rece... o neagră exaltare 

Ca dup-o-naltă crimă în slujba dezrobirii: 

Am fost și noi doi îngeri, legi sumbre am călcat... 

Ci-mbrăţișarea noastră, oricât de vinovată, 

Păstra în ea savoarea întâia, neuitată 

Și paradisiacă a primului păcat. 

În inimile noastre stă pacea nemuririi. 

O veşnică ştiinţă, grăind peste mustrări, 

Ne spune că sub zvârcol, blesteme și ocări 

Zac numai dor şi flăcări în gheaţa despărțirii, 
Că-i pe nedrept Infernul în care ne muncim 
Şi-n ghearele Satanei noi încă strălucim. 


(Miercuri, 9 aprilie 1958) 


CCĂL 


Să-mi vindec dorul, altor dureri cer lecuire: 
O boală grea cu alta potrivnică s-alină; 
Te uit... Uitarea numai de tine mi-este plină... 
Și depărtarea-i înc-un adaos la iubire. 
Pentr-un răgaz de-o clipă ma-ncătuş nopţi de-a rândul, 
Stau gata să te-năbuș... Când făr-a-mi da de știre, 
Cu-ntortocheri de vulpe, mișel se-ntoarce gândul 
Să-ţi mai ulmeze ochii, acolo-n amintire, 
Veneam întâia oară; zâmbind, citeai alene... 
Și te-ai întors: deodată cu fulgerul orbirii 
Ţâşniră pe sub pumtea arcatelor sprâncene 
Scăpărător de-albastre șuvoaiele privirii. 
Te blestem, amintire! Ca o nebună-mi strângi 
Amarul colb de patimi în stupii tăi nătângi. 


(Vinerea mare, 1958) 


CCĂLI 


Când n-o mai fi nici urma din noi în amintiri, 
Cu spima dezgropa-vor dintre hârțoage roase 
Un alb colos de versuri mai tari ca nişte oase: 
Scheletul uriaşei, tristei noastre iubiri. 
De-a pururi ard în ele, din focul cel etern, 
Ca-n măduva de stâncă, titanicele febre, 
Un osuar de patimi, năprasnice vertebre 
C-um cap s-atingă cerul, cu celălalt, în infern... 
Și-or întreba, ce-arhanghel s-a prăbușit din zbor 
Și-a-nsămânţat țărâna cu marea-i fulgerare? 
Slăbitelor fărâme clădi-le-vor altare 
Popoare-ntregi cu fruntea sub frumuseţea lor; 
Ci-atât prinos de glorii asupra lor vărsat 
Nu va-mplini statura iubirii ce-au purtat 


(Paștele, 1958) 


CCĂLII 


Surâd? Obişnuinţă... Cred c-aş putea chiar râde: 

Tu spui că-n cea mai dulce iubire-i o prigoană? 

Îmi amintesc: pe-o veche și stranie icoană 

E un martir ce-și duce tăiatul cap la gâde. 

Cu inima-mi așijderi s-a petrecut de mult: 

S-a strămutat în tine şi m-a lăsat strigoi.. 

Tu nu ştii că ea bate acuma pentru doi? 

Nu simţi în piept adaos de glorios tumult? 

Necontenit în preajmă-ţi, să sug răsuflet, sânge, 

M-aduce ca din groapă misterioasa sete... 

Când plec, ajung acasă o umbră pe perete, 

Ca-n palida icoană ce-aievea mă răsfrânge... 
Zâmbesc? Obişnuinţa... Cred c-aş putea chiar râde: 
Știu un nebun ce-și duce cap, inimă ...la gâde 


(Dumineca Tomii, 1958) 


CCĂLIII 


Îmi scânteiază-n mână azi iarăşi stinsa pană 
Şi-mi bate-n ea tot gândul, asemeni unui puls... 
În inimă de-a dreptul o-nmoi: păstrez o rană 
De unde nici o forță săgeata nu mi-a smuls. 
Îţi scriu: şi dintr-o dată mă năvăleşte-o lume; 
Ca-n bobul pur de rouă, în orice strop de vers, 
Din care înfloreşte strălucitoru-ți nume, 
Se-nghesuie să intre întregul univers. 
Din când în când, în zboru-i dezvăluind secretul, 
Comdeiul se izbește în țărmuri de hârtie... 
Şi s-a oprit din zbucium c-un freamăt de mândrie. 
„Ah, cine vrea să-i poarte cât mai curând sonetul?“ 
Frumoasă, tăinuită în straie de solie, 
Durerea mea aleargă să-ţi ducă bucurie... 


(Duminică și luni, 20-21 iulie 1958) 


CCĂLIV 


Stric oare faimei tale? Îngăduie să-ţi spun, 
Oceanule de geniu ce-neci chiar și uitare. 
Cine-ar putea, cu atâta mai mult un biet nebun, 
Și în ce chip pe lume, să pângărească marea? 
Ti-am bântuit viaţa, eu, badăranul Will: 

Nu am putu ajunge năpraznica-ţi mărire! 

Am cutezat atuncea, îngenuncheat umil, 

Să te cobor... jos... până-n adânca mea smerire... 
De-am tălmăcit cu umbre lumina ta regească, 
De lacrimi, ca şi ochii, mi-s visurile ude. 

Te-am îngânat ca pruncul ce-nvaţă să vorbească 
Şi-n râvna-i scâlciază cuvintele ce-aude... 

Dar tu eşti soare veşnic: o clipă poţi ierta 

Să fiu o biată gâză jucând în raza ta. 


(Duminică și luni, 20-21 iulie 1958) 


